CELEX: 32011Y0616(01)
Language: mt
Date: 2011-06-03 00:00:00
Title: Deċiżjoni tal-Bord Ewropew dwar ir-riskju sistemiku tat- 3 ta’ Ġunju 2011 dwar l-aċċess pubbliku għad-dokumenti tal-Bord Ewropew dwar ir-Riskju Sistemiku (BERS/2011/5)

16.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 176/3
            
         DEĊIŻJONI TAL-BORD EWROPEW DWAR IR-RISKJU SISTEMIKU
   tat-3 ta’ Ġunju 2011
   dwar l-aċċess pubbliku għad-dokumenti tal-Bord Ewropew dwar ir-Riskju Sistemiku
   (BERS/2011/5)
   2011/C 176/03
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta' Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b'mod partikolari l-Artikoli 4(2), 8(3) u 16(3) tiegħu,
   Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2), u b’mod patrikolari l-Artikolu 6(1) u l-Artikolu 7 tiegħu,
   Wara li kkunsidra d-Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011 li tadotta r-Regoli tal-Proċedura tal-Bord Ewropew dwar ir-Riskju Sistemiku (3), u b’mod partikolari l-Artikoli 5(5), 10(5), 12(5) u 13(10) tagħha,
   Wara li kkunsidra d-Deċiżjoni BĊE/2004/3 tal-4 ta’ Marzu 2004 dwar l-aċċess pubbliku għad-dokumenti tal-Bank Ċentrali Ewropew (4),
   Billi huwa neċessarju li jiġu adottati arranġamenti prattiċi għall-applikazzjoni tad-Deċiżjoni BĊE/2004/3 għal dokumenti tal-Bord Ewropew dwar ir-Riskju Sistemiku (BERS). Dawn l-arranġamenti għandhom (i) jissalvagwardjaw l-effettività u l-kunfidenzjalità tal-proċessi, attivitajiet u diskussjonijiet tal-BERS, kif ukoll l-avviżi u r-rakkomandazzjonijiet tiegħu; (ii) jispeċifikaw il-proċedura għall-ġestjoni tal-applikazzjonijiet għall-aċċess għal dokumenti tal-BERS diretta lejn il-partijiet irrappreżentati fil-Bord Ġenerali tal-BERS, u (iii) jiżguraw proċedura fuq żewġ stadji, allineata ma’ prattika amministrattiva tajba,
   ADOTTA DIN ID-DECIŻJONI:
   Artikolu 1
   Għan
   Din id-Deċiżjoni tistabbilixxi l-arranġamenti tekniċi għall-applikazzjoni ta’ Deċiżjoni BĊE/2004/3 għal dokumenti tal-BERS. Ir-regoli speċifikati fid-Deċiżjoni BĊE/2004/3 li japplikaw għall-għoti mill-Bank Ċentrali Ewropew (BĊE) ta' aċċess għad-dokumenti tal-BĊE għandhom japplikaw mutatis mutandis għall-għoti mill-BERS ta’ aċċess għad-dokumenti tal-BERS, bla ħsara għall-addattamenti speċifikati f’din id-Deċiżjoni.
   Artikolu 2
   Definizzjonijiet
   Għall-fini ta’ din id-Deċizjoni:
   
               (a)
            
            
               “dokument” u “dokument tal-BERS” ifissru kull kontenut irrispettivament mill-mezz (miktub fuq karta jew maħżun f’forma elettronika jew bħala reġistrazzjoni fonika, viżwali jew awdjoviżwali) magħmula jew miżmuma mill-BERS u li hija dwar il-politiki, l-attivitajiet jew id-deċiżjonijiet tiegħu;
            
         
               (b)
            
            
               “parti terza” għandha tfisser kull persuna naturali jew legali, jew kwalunkwe entità barra l-BERS;
            
         
               (c)
            
            
               “membru tal-BERS” tfisser istituzzjoni jew korp ta’ parti terza li minnha l-Bord Ġenerali tal-BERS jagħżel il-membri tiegħu skont l-Artikolu 6(1) u (2) ta' Regolament (UE) Nru 1092/2010.
            
         Artikolu 3
   Eċċezzjonijiet
   1.   F’dak li jirrigwarda l-aċċess għad-dokumenti tal-BERS, ir-regoli speċifikati f’Artikolu 4 ta’ Deċiżjoni BĊE/2004/3 għandhom japplikaw, bla ħsara għall-adattamenti speċifikati f’dan l-Artikolu.
   2.   Il-BERS għandu jirrifjuta l-aċċess għal dokument tal-BERS fuq il-bażi ta’ kull wieħed mill-punti speċifikati fl-Artikolu 4 ta’ Deċiżjoni BĊE/2004/3, u b’mod partikolari fejn l-iżvelar ikun jimmina l-protezzjoni tal-interess pubbliku fil-kunfidenzjalità jew l-effettività tal-proċessi, l-attivitajiet, id-diskussjonijiet, l-avviżi jew ir-rakkomandazzjonijiet tiegħu.
   3.   Fir-rigward tad-dokumenti ta’ partijiet terzi, il-BERS għandu jikkonsulta mal-parti terza kkonċernata bil-għan li jevalwa jekk eċċezzjoni hijiex applikabbli, sakemm ma jkunx ċar li d-dokument għandu jew m’għandux jiġi żvelat. Il-BERS jista’ jirreferi talbiet għall-aċċess għal dokumenti mħejjija minn membri tal-BERS għall-membru tal-BERS ikkonċernat.
   4.   Il-Bord Ġenerali tal-BERS għandu jwettaq il-funzjonijiet assenjati f’Artikolu 4(6) tad-Deċiżjoni BĊE/2004/3 lill-Kunsill Governattiv tal-BĊE.
   Artikolu 4
   Dokumenti miżmumin minn membri tal-BERS
   Id-dokumenti li huma fil-pussess ta’ membru tal-BERS u li jkunu tħejjew mill-BERS jistgħu jiġu żvelati minn membru tal-BERS biss salva l-konsultazzjoni minn qabel tal-Bord Ġenerali tal-BERS, sakemm ma jkunx ċar li d-dokument għandu jew m’għandux jiġi żvelat. Alternattivament il-BERS jista' jirreferi t-talba lill-Bord Ġenerali tal-BERS.
   Artikolu 5
   L-ipproċessar tal-applikazzjonijiet
   1.   Il-BERS għandu jipproċessa l-applikazzjonijiet għall-aċċess għad-dokumenti tal-BERS skont l-Artikoli 6 sa 8 ta’ Deċiżjoni BĊE/2004/3, bla ħsara għall-adattamenti speċifikati f’dan l-Artikolu.
   2.   Applikazzjonijiet u applikazzjonijiet ta’ konferma għall-aċċess għad-dokumenti tal-BERS għandhom isiru lis-Segretarjat tal-BERS (5).
   3.   Il-Kap tas-Segretarjat tal-BERS għandu jwettaq il-funzjonijiet assenjati fl-Artikolu 7(1) ta’ Deċiżjoni BĊE/2004/3 lid-Direttur Ġenerali tas-Segretarjat u s-Servizzi tal-Lingwa tal-BĊE.
   4.   Il-Bord Ġenerali tal-BERS għandu jwettaq il-funzjonijiet assenjati fl-Artikoli 7(2) u 8(1) ta’ Deċiżjoni BĊE/2004/3 lill-Bord Eżekuttiv tal-BĊE. Il-Kumitat ta’ Tmexxija tal-BERS għandu jassisti lill-Bord Ġenerali tal-BERS billi jeżamina l-applikazzjonijiet ta’ konferma u jipprezenta l-valutazzjonijiet tiegħu.
   Artikolu 6
   Dħul fis-seħħ
   Din id-Deċizjoni għandha tidħol fis-seħħ fit-18 ta’ Ġunju 2011.
   
      Magħmul fi Frankfurt am Main, it-3 ta’ Ġunju 2011.
      
         
            Il-President tal-BERS
         
         Jean-Claude TRICHET
      
   
   
      (1)  ĠU L 331, 15.12.2010, p. 1.
   
      (2)  ĠU L 331, 15.12.2010, p. 162.
   
      (3)  ĠU Ċ 58, 24.2.2011, p. 4.
   
      (4)  ĠU L 80, 18.3.2004, p. 42.
   
      (5)  Indirizzat lis-Segretarjat tal-BERS, Kaiserstrasse 29, 60311 Frankfurt am Main. Fax +49 6913447347. Posta elettronika: esrbsecretariat@esrb.europa.eu